Ma vas wat glo baba in veld losArgieffoto Foto: HeikeIr, Pixabay Maj. Pelonomi Makau, woordvoerder van die polisie, het gesê die 21-jarige ma het glo Dinsdag geboorte geskenk aan ŉ babaseuntjie. Sy en haar kind is Donderdagmiddag uit die hospitaal ontslaan. “Dieselfde aand, omstreeks 22:00, het die vrou se ouma die polisie gebel en gesê die babaseuntjie word vermis,” het Makau gesê. “Die polisie het die ma ondervra en sy het uiteindelik erken sy weet waar die seuntjie is. Sy het die polisie na ŉ oop veld geneem, waar die babatjie tussen ŉ klomp bosse gevind is met sy doek aan.” Volgens Makau het die baba geen sigbare beserings gehad nie, maar is hy in ŉ hospitaal opgeneem vir observasie. Die ma is in hegtenis geneem en aangekla van poging tot moord en kinderverwaarlosing. Sy het Maandag in die Bloemhof-landdroshof verskyn waar sy borgtog geweier is, het Makau gesê. Sy sal op 6 Januarie weer in die hof verskyn.